《送李省元周辅》
宋代·员兴宗

舟亦不肯驻，人亦不肯息。
君有浩荡志，我带憔悴色。
欣然别我去，吾宁旅终极。
念昔始知子，气度流辈百。
元祐明公孙，对面想宿昔。
冯翁口吃吃，遇子亦宾客。
悼徃怀今兹，俯见江汉窄。
一官家万里，怅恍冻饥逼。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。